Original Looking Up Adult Pull-Over Hoodie for Sale by Kendall Kessler
Original Looking Up Sweatshirt
sweatshirts rocks rock drawings nature drawings sky ’n Piepklein druiwe-oes | Stillewe
’n Piepklein druiwe-oes
February 25, 2015 February 26, 2015 ~ Jeanne
Toe ons ’n paar jaar gelede hier in Woodstock kom bly het, het ons ’n paar dinge saam met die huis geërf. Een daarvan was ’n redelike gebrek aan tuin (soos in: grond, om dinge in te plant). Klippies voor die huis, met geen beddings, en sement net waar jy kyk agter die huis, met ’n paar leë, ingeboude sement-blombakke. Vaal, hartseer en verlate. Wel, amper verlate. Want die ander ding wat ons geërf het, was ’n enkele lewende wingerdstok. (O, daar is ook drie interessante vrugtebome langs die huis – koejawel, mango en vla-appel. Maar dis ’n storie vir ’n ander dag.)
Ek het nog nie begin navors oor die geskiedenis van die erf nie – ek weet die huis is 60+ jaar oud, en dis omtrent al – maar gegewe die ingeboude wynkuip wat ons in die kelder ontdek het, kan ons net aflei dat hier eens op ’n tyd wyn gemaak is. Wat ’n lekker gedagte. Ons kon ook nog nie uitwerk watter soort wyndruif dit is nie, maar dat dit nie tafeldruiwe is nie, is duidelik. Daarvan getuig die klein korrels wat so dig op mekaar sit, wat selfs in hoogsomer meer suur as soet is.
In elk geval, vir die afgelope paar somers is ons dus die ontvangers van ’n klein maar intense druiwe-oes. En alles verniet. Dis die een groeiende ding in my tuin waaraan ek absoluut geen aandag gee nie. Hy is al dekades hier, het my duidelik nie nodig nie, en groei soos ’n wilde ding. In die somermaande moet ons net keer en terugsnoei of dit neem die hele erf oor.
Maar oor die druiwe, daaroor kla ons nie. My man het al wyn daarvan gemaak (ook ’n storie vir ’n ander dag), en onlangs het ek besluit hierdie pragtige purper korrels is net die ding vir ’n sorbet. So, vanoggend vaar ek toe onder die takke in met ’n snoeiskêr. Ek het gekrap en gevlek uit die stryd getree, maar met ’n stuk of sewe swaar trosse as beloning. Die resultaat is soos ek skryf besig om in die vrieskas af te koel, ’n sysagte, intense sorbet met die allermooiste diep-pers kleur.
Siende die spulletjie egter oornag moet vries, volg die resep en foto’s môre …
< Previous Nog tamaties – nou vir ’n driftige teriyaki
Next > Sysagte, intense druiwe-sorbet